Ich bi mit dr Maria zäme nach Mendoza greist, und unterwägs händ mer dr Ben widertroffe, wo'n ich us Futaleufú kenn. Es isch schön, mol wider in ere richtige Stadt z'sy. Nöime wo s'Läbe pulsiert. Es isch e schöni grüeni Stadt, es het viel Pärk, und jedi Strooss isch e'n Allee. Mendoza isch scho es guets bitzli wärmer als Bariloche. Ich bi froh, bin i nid im Summer do, denn mues es unerträglich sy.  D'Landschaft isch öschtlich vo Mendoza topfebe, und weschtlich erhebe sich die verschneyte Ande mit em höchschte Bärg vo dr weschtliche Hemisphäre, em Aconcagua (6962müM). Und die hoche Gìpfel gsehnd also scho sackstark us, wie sich sich vo dr wyte Ebeni abhebe.    Nach emne Tag Umehange und Spaziere in dr Stadt  und ihrne Pärk, isch e Velotour uf em Programm gschtande. Mir sind z'vierte gsi, und mir händ uns am Stadtrand Velos gmietet zum drmit es paar Wychällereye go bsueche. Das isch sehr intressant gsi, au sehr fein, und zum Schluss s'Zruggfahre scho fascht abentüürlich. Au d'Landschaft isch schön gsi mit de herbschtliche Allee und de verschneyte Ande im Hintergrund. Uf jede Fall e gueti Art, es paar schöni Bodegas z'besichtige und Wy z'deguschtiere. Bi all däm Wy, em Velofahre und em Sunneschyn mues me nume  ufpasse, dass me nid uströchnet...    River-Rafting händ mer am nöchschte Tag gmacht. Ich ha's aber chli enttüschend gfunde, wül das Rafting wo'n i in Costa Rica gmacht ha, viel besser gsi isch. Es het das mol eifach z'wenig Wasser gha im Fluss. Und drum isch es mir zu gemächlich zue und här gange. Aber es isch halt Herbscht, im Früehlig mit em Schmelzwasser mues das schynts e ganz krasse Fluss sy... Aber guet, chli Böötlifahre in ere schöne Landschaft isch jo au ganz nätt!